**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.09.2019, ora 08.00 – 22.09.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.09.2019, ora 7.00**

**RÂURI**

**Debitele au fost** **în general staţionare.**

Debitele se situează, în general, la valori cuprinse între 30-90% din mediile multianuale lunare, mai mici pe unele râuri din bazinele hidrografice: Mara, Tur, Bistra, Suceava, Tazlău, Putna, Bârlad, Sitna şi Jijia, pe cursul Siretului, cursul superior al Crasnei, cursurile inferioare ale Timișului și Carașului, pe unii afluenți ai Someșului (Ilișua, Lonea, Fizeș, Lăpuș), Crișului Negru (Valea Roșie, Holod, Teuz), Mureșului (Iara, Vișa), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu) și Argeşului superior (Arefu, Vâlsan, R. Doamnei).

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare.**

Sunt posibile mici creşteri de niveluri şi debite pe unele râuri mici din zonele de deal și de munte datorită precipitaţiilor, în general slab cantitativ, prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) **î**n intervalul 21-22.09.2019 **a fost în scădere, având valoarea de 2600 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere pe sectorul Gruia-Călăraşi și în uşoară creștere pe sectorul Cernavodă-Tulcea.

**Debitul la intrarea în ţară** (secţiunea Baziaş) **va fi** **în scădere (2500 m3/s).**

În aval de Porţile de Fier debitele vor fi în scădere pe sectorul Gruia-Vadu Oii şi în uşoară creştere pe sectorul Brăila-Tulcea.

**2.** **Situaţia meteorologică în intervalul 21.09.2019, ora 08.00 –22.09.2019, ora 06.00**

**În ţară,** vremea a fost în continuare răcoroasă, chiar rece dimineața și noaptea în majoritatea regiunilor, deși valorile termice diurne au crescut ușor față de ziua precedentă în vest, nord, nord-est, centru și izolat în rest. Cerul a fost variabil în Maramureș, Moldova, Dobrogea, precum și în zona de munte și mai mult senin în restul teritoriului. Vântul a suflat slab și moderat, cu ușoare intensificări pe crestele montane și în jumătatea de nord a Dobrogei. Temperaturile maxime s-au încadrat între 14 grade la Joseni și la Întorsura Buzăului și 23 de grade la Băile Herculane, Calafat, Bechet și Zimnicea. La ora 06.00, s-au înregistrat valori termice cuprinse între -4 grade la Miercurea Ciuc și 13 grade la Șiria, Sulina și Constanța-dig. Noaptea s-a produs brumă local în zonele depresionare.

**La Bucureşti,** vremea a fost în continuare răcoroasă, chiar rece dimineața și noaptea. Cerul a fost senin, iar vântul a suflat slab până la moderat. Temperatura maximă a fost de 21 de grade la Filaret și 20 de grade la Afumați și Băneasa. La ora 06.00 se înregistrau 2 grade la Băneasa, 6 grade la Afumați și 8 grade la Filaret.

**3. Prognoza meteorologică în intervalul 22.09.2019, ora 08.00 –23.09.2019, ora 8.00**

**În ţară,** vremea va fi predominant frumoasă și se va încălzi ușor, dar dimineața și noaptea se va menține răcoroasă. Cerul va fi mai mult senin ziua, apoi se va înnora treptat în regiunile vestice și nord-vestice, însă doar izolat vor fi ploi de scurtă durată. Vântul va sufla slab și moderat, cu unele intensificări în extremitatea de sud-est a țării. Temperaturile maxime se vor încadra între 18 și 26 de grade, iar cele minime între -4 grade în estul Transilvaniei și 15 grade în nordul litoralului. În cursul nopții, izolat va fi ceață, iar în depresiuni se va produce brumă.

**La Bucureşti** vremea va fi frumoasă, se va încălzi ușor, dar dimineața și noaptea va rămâne răcoroasă. Cerul va fi mai mult senin, iar vântul va sufla slab și moderat. Temperatura maximă va fi de 24...25 de grade, iar cea minimă de 9...10 grade, mai scăzută în zona preorășenească, spre 4 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Mureș** revine cu informații telefonice despre incendiul izbucnit la depozitul de deșeuri menajere de la Sighișoara la 20.09.2019. Acesta a fost stins în ziua de 21.09.2019, nu se mai semnalează degajări de fum.

**2. În domeniul solului şi vegetaţiei**

**G.N.M.-C.J. Ialomița** informează telefonic că în data de 21.09.2019 a fost semnalat un incendiu de vegetație uscată (cca 100 ha miriște porumb) în zona comunei Bărcănești. Echipajele I.S.U. Ialomița intervin pentru stingere. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE